P6_TA(2006)0352

Europæisk aftaleret

Europa-Parlamentets beslutning om europæisk aftaleret

Europa-Parlamentet,

- der henviser til sin beslutning af 23. marts 2006 om europæisk aftaleret og revision af gældende EU-ret: vejen frem [1],

- der henviser til sine beslutninger af 26. maj 1989 om en indsats med henblik på tilnærmelse af medlemsstaternes privatret [2], 6. maj 1994 om harmonisering af visse områder inden for medlemsstaternes privatret [3], 15. november 2001 om indbyrdes tilnærmelse af medlemsstaternes civil- og handelsret [4] og 2. september 2003 om Kommissionens meddelelse til Europa-Parlamentet og Rådet om en mere sammenhængende europæisk aftaleret — en handlingsplan [5],

- der henviser til Kommissionens første årlige statusrapport af 23. september 2005 om europæisk aftaleret og revision af gældende EU ret (KOM(2005)0456), hvori Kommissionen anfører, at "revisionen af gældende EU ret på sin side vil medvirke til udvikling af den bredere fælles referenceramme (FR)",

- der henviser til Kommissionens meddelelse til Europa-Parlamentet og Rådet af 11. oktober 2004 om europæisk aftaleret og revision af gældende EU-ret: vejen frem (KOM(2004)0651), hvori Kommissionen anfører, at den "i givet fald vil anvende den fælles referenceramme ved fremlæggelsen af forslag om forbedring af kvaliteten og sammenhængen i den gældende og kommende EU-ret på det aftaleretlige område",

- der henviser til forretningsordenens artikel 108, stk. 5,

A. der henviser til sin beslutning af 23. marts 2006, hvori det bemærkes, at det ikke er klart, hvad initiativet til europæisk aftaleret vil føre til i praksis, eller på hvilket retsgrundlag bindende instrumenter vil blive vedtaget,

B. der henviser til sin beslutning af 23. marts 2006, hvori det sammen med andre oplysninger kræver en redegørelse fra Kommissionen om, hvorledes den agter at tage hensyn til FR arbejdsgruppernes og forskergruppernes resultater i sit efterfølgende arbejde,

1. bekræfter sin overbevisning om, at et homogent indre marked ikke kan fungere optimalt uden yderligere foranstaltninger i retning af en harmonisering af civilretten;

2. erindrer om, at initiativet til europæisk aftaleret er det vigtigste initiativ, der er på vej på det civilretlige område;

3. støtter kraftigt en fremgangsmåde for en bredere FR for almindelige aftaleretlige spørgsmål, der går uden for forbrugerbeskyttelsesområdet;

4. understreger, at ud over arbejdet med revisionen af gældende EU-forbrugerret, skal arbejdet med en bredere FR fortsætte; opfordrer Kommissionen til at arbejde med projektet for en bredere FR referenceramme parallelt med arbejdet med revisionen af gældende EU-forbrugerret;

5. understreger, at selv om FR's endelige formål og retlige form endnu ikke er klar, skal arbejdet med projektet gøres ordentligt i betragtning af, at det endelige resultat på lang sigt kan være et bindende instrument; finder, at alle mulige løsningsmodeller, for så vidt angår formål og retlige form, bør holdes åbne;

6. opfordrer Kommissionen til at tage hensyn til det langsigtede perspektiv om en FR, når den forelægger nye forslag til retsakter;

7. opfordrer Kommissionen til stadigt at inddrage Parlamentet i arbejdet om FR;

8. pålægger sin formand at sende denne beslutning til Rådet og Kommissionen.

[1] "Vedtagne tekster", P6_TA(2006)0109.

[2] EFT C 158 af 26.6.1989, s. 400.

[3] EFT C 205 af 25.7.1994, s. 518.

[4] EFT C 140 E af 13.6.2002, s. 538.

[5] EUT C 76 E af 25.3.2004, s. 95.

--------------------------------------------------